

**REPUBLIKA HRVATSKA**

**VARAŽDINSKA ŽUPANIJA**

**OPĆINA MARUŠEVEC**

**OPĆINSKO VIJEĆE**

KLASA:

URBROJ:

Maruševec, \_\_\_\_\_\_\_\_\_\_\_\_\_ 2025.

Na temelju članka 26. stavka 2. Zakona o zaštiti potrošača („Narodne novine“ br. 19/22 i 59/23) i članka 31. Statuta Općine Maruševec („Službeni vjesnik Varaždinske županije“ br. 17/21), Općinsko vijeće Općine Maruševec na \_\_\_. sjednici održanoj dana \_\_\_\_\_\_ 2025. godine donijelo je

**ODLUKU**

**o osnivanju Savjeta za zaštitu potrošača javnih usluga Općine Maruševec**

**Članak 1.**

Ovom Odlukom osniva se Savjet za zaštitu potrošača javnih usluga u Općini Maruševec (dalje u tekstu: Savjet) kao stalno savjetodavno tijelo Općinskog vijeća Općine Maruševec i općinskog načelnika.

Javnim uslugama iz ove Odluke smatraju se javne usluge propisane Zakonom o zaštiti potrošača, a koje se pružaju potrošačima.

**Članak 2.**

Savjet se osniva s ciljem:

 - praćenja ukupnog stanja cijena javnih usluga na području Općine Maruševec (dalje u tekstu Općina),

- predlaganja mjera za unapređenje uvjeta i načina korištenja javnih usluga na području Općine,

- razmatranja i davanja mišljenja na prijedlog cijena javnih usluga na području Općine,

-praćenja stanja i davanje mišljenja o utvrđivanju cijena javnih usluga na ne diskriminirajući način,

- razmatranja i očitovanja o prijedlozima akata koji imaju izravan ili neizravan utjecaj na obveze i prava potrošača javnih usluga i

- obavljanja i drugih poslova posredno ili neposredno u vezi s zaštitom potrošača glede utvrđivanja cijena javnih usluga s ciljem poboljšanja uočenih negativnosti.

**Članak 3.**

Savjet čine predsjednik, zamjenik predsjednika i član.

Općinski načelnik rješenjem imenuje predsjednika, zamjenika predsjednika i člana Savjeta, od kojih je najmanje jedan član iz redova predstavnika udruga potrošača.

Mandat članova Savjeta traje četiri godine.

 **Članak 4.**

Članu Savjeta može prestati mandat u slučajevima:

- danom razrješenja od strane općinskog načelnika,

 - ako sam zatraži razrješenje,

- ako prestane biti članom potrošačke udruge,

- ako ne ispunjava dužnost člana,

- ako svojim ponašanjem povrijedi ugled i dužnost koju obnaša,

- ako postoje okolnosti koje razrješenje opravdavaju (dugotrajna bolest, gubitak poslovne sposobnosti i slično),

- smrću.

U slučaju prestanka dužnosti člana Savjeta općinski načelnik imenovati će novog člana Savjeta.

**Članak 5.**

Savjet po pojedinom pitanju iz svoje nadležnosti donosi zaključke i preporuke.

Zaključkom se zauzimaju stavovi, izražavaju mišljenja i daju suglasnosti iz djelokruga Savjeta.

Preporukom se ukazuje na određene probleme iz djelokruga Savjeta te upućuje na način njihova rješavanja.

**Članak 6.**

Rad Savjeta odvija se sukladno odredbama sadržanima u ovoj Odluci.

Rad Savjeta odvija se na sjednicama, a koje saziva predsjednik koji predlaže dnevni red, predsjedava sjednicama i potpisuje akte koji se donose.

Ako je predsjednik spriječen zamjenjuje ga sa svim ovlastima zamjenik predsjednika.

Na sjednici Savjeta vodi se zapisnik koji sadrži osnovne podatke o radu sjednice, iznijete prijedloge te donijete akte po točkama dnevnog reda.

Zapisnik sa sjednice nakon usvajanja potpisuju predsjednik Savjeta i zapisničar.

Zapisničara određuje predsjednik Savjeta.

Savjet može održati sjednicu ako je sjednici nazočna većina članova Savjeta.

Predsjednik Savjeta može po svojoj ocjeni na sjednicu pozvati i druge osobe koje mogu doprinijeti radu Savjeta, ali bez prava odlučivanja.

Sjednica se saziva prema potrebi, a predsjednik ju je dužan sazvati u roku od pet dana ako to zatraži većina članova Savjeta.

 **Članak 7.**

Poziv na sjednicu dostavlja se članovima Savjeta elektroničkim putem, pravilu dva dana prije predviđenog termina održavanja sjednice.

Predsjednik Savjeta može sazvati sjednicu telefonski, e-mailom ili na drugi prikladan način, najkasnije 24 sata prije održavanja sjednice, a u tom slučaju dnevni red sjednice može se predložiti na samoj sjednici.

Uz poziv se prilažu materijali nužni za raspravu po predloženim točkama dnevnog reda.

**Članak 8.**

Na sjednici se o svakom predmetu iz utvrđenog dnevnog reda najprije raspravlja, a zatim odlučuje. Za svaku točku dnevnog reda daje se uvodno izlaganje.

 Članovi Savjeta mogu sudjelovati u raspravi, nakon što zatraže i dobiju riječ od predsjednika Savjeta.

Tijekom raspravljanja o određenoj točki dnevnog reda sudionik može raspravljati samo o temi koja je predmet rasprave prema utvrđenom dnevnom redu.

Ako po pojedinoj točki dnevnog reda postoje dva ili više prijedloga, za svaki se glasuje posebno.

Usvojen je prijedlog za kojega je glasala većina prisutnih članova Savjeta.

**Članak 9.**

Red na sjednici osigurava predsjednik Savjeta.

**Članak 10.**

Stručne i administrativne poslove za potrebe Savjeta obavlja Jedinstveni upravni odjel Općine Maruševec.

**Članak 11.**

Ova Odluka stupa na snagu prvog dana od dana objave u „Službenom vjesniku Varaždinske županije“.

PREDSJEDNIK OPĆINSKOG VIJEĆA

 Josip Špoljar

**OBRAZLOŽENJE**

**ODLUKE**

**o osnivanju Savjeta za zaštitu potrošača javnih usluga Općine Maruševec**

Pravni temelj za donošenje ove Odluke je članak 26. stavak 2. i 10. Zakona o zaštiti potrošača („Narodne novine“, broj 19/22. i 59/23. – dalje u tekstu: Zakon).

Člankom 26. stavkom 2. Zakona propisano je da je predstavničko tijelo jedinice lokalne samouprave koja odlučuje o pravima i obvezama potrošača – korisnika javnih usluga iz članka 25. stavka 1. Zakona dužno osnovati savjetodavno tijelo u čijem radu sudjeluje i predstavnik udruge za zaštitu potrošača, a jedinica lokalne samouprave će na transparentan, objektivan i ne diskriminirajući način, nakon mišljenja savjetodavnog tijela, donositi odluke koje se odnose na zaštitu prava potrošača – korisnika javnih usluga iz članka 25. stavka 1. Zakona.

Nadalje, člankom 26. stavkom 10. Zakona propisano je kako se postupak osnivanja, način rada te prava i obveze članova savjetodavnog tijela uređuju aktima javnopravnih tijela, između ostalog, iz članka 26. stavka 2. Zakona.

Slijedom navedenog, odlukom Općinskog vijeća Općine Maruševec predlaže se utvrditi i sastav, broj članova, djelokrug te način rada.

Općina Maruševec do sada nije imala osnovan Savjet za zaštitu potrošača javnih usluga Općine Maruševec.

Nacrtom prijedloga Odluke o osnivanju Savjeta za zaštitu potrošača javnih usluga Općine Maruševec osniva se Savjet kao savjetodavno tijelo te se uređuje imenovanje Savjeta, djelokrug i način rada te prava i obveze članova Savjeta.

Savjet se osniva u svrhu davanja mišljenja u postupku donošenja odluka iz nadležnosti Općinskog vijeća, kao i odluka iz nadležnosti općinskog načelnika koje se odnose na zaštitu prava potrošača - korisnika za usluge koje se, na temelju odredbi zakona kojim se uređuje zaštita prava potrošača, smatraju javnim uslugama.

Savjet ima predsjednika, zamjenika predsjednika i jednog člana, koji se imenuju na vrijeme od četiri (4) godine.

Članove Savjeta imenuje općinski načelnik, vodeći računa o stručnom iskustvu predloženih članova u području zaštite potrošača i javnih usluga u smislu zakona kojim se uređuje zaštita potrošača.

U radu Savjeta, kao član sudjeluje predstavnik udruge za zaštitu potrošača koja djeluje na području Općine Maruševec, na temelju prethodno dostavljenog prijedloga, a u skladu s odredbama zakona kojim se uređuje zaštita potrošača.

Nacrtom prijedloga Odluke o osnivanju Savjeta za zaštitu potrošača javnih usluga Općine Maruševec detaljnije se razrađuju način rada te prava i obveze članova Savjeta.